text: 11-årig hædret: Reddede veninde fra at drukne
  04 juni 2016 kl. 14.36
  Marinella Christiansen fra Esbjerg reagerede hurtigt, da hendes veninde var ved at drukne i et spabad. Derfor modtog hun lørdag prisen Den Gyldne Sofus.
  Marinella Christiansen blev lørdag hædret med Den Gyldne Sofus 2016, som uddeles af Falck i samarbejde med Børneulykkesfonden, fordi hun reddede sin veninde fra at drukne.
  En familieferie på en campingplads i Nordjylland i sommeren 2015 kunne have endt frygteligt galt. Heldigvis reagerede den da 11-årige Marinella Christiansen fra Esbjerg hurtigt, da hendes veninde ikke kom op efter et dyk i et spabad.
  Marinella Christiansens veninde havde nemlig fået sit hår filtret ind i udsugningsdysen. Først forsøgte hun selv at få sin veninde fri, men da det ikke virkede tilkaldte hun hurtigt hjælp.
  Det var et ægtepar, der kom pigerne til undsætning, og det lykkedes manden at få veninden fri og efterfølgende yde førstehjælp. Marinella Christiansens veninde blev i helikopter fragtet til Aalborg Sygehus. 
  - I dag har min veninde det rigtig godt, og vi er blevet endnu tættere, end vi var før, siger Marinelle Christiansen.
  Det er Marinella Christiansens mor, der har indstillet sin datter til Den Gyldne Sofus, der hvert år gives til et barn, som har gjort en særlig heltemodig gerning og hjulpet et andet menneske i nød.
  - Vi fik fortalt af politiet og lægerne, at Marinellas veninde kun er i live i dag, på grund af vores datters indsats. Vi er så stolte af hende og taknemmelige for at hendes veninde er i live i dag, skriver Pia Christiansen, Marinellas mor, i sin indstilling.
  Foruden statuetten får vinderen en Playstation 4 og en dag med familie og venner med frokost på Jensens Bøfhus og efterfølgende biograftur. De fire andre nominerede kandidater får alle et gavekort på 500 kroner til Fætter BR.
  De nominerede til Den Gyldne Sofus 2016
  Carla Barclay 6 årFri for mobberi: Carla forhindrer mobning og andre ulykker. Hun har følehornene ude og kan ikke lide at se andre blive kede af det. Hun griber til handling og støtter mennesker i alle aldre, der har brug for hjælp. Også derhjemme er hun en lille helt. En dag observerede hun ild i nogle aviser lagt på en tændt kogeplade. Med fornuften i behold fik hun tilkaldt hjælp hos sin mor og far og gjort en skål vand klar.Rasmus Agerholm Olsen 10 årIndsamling til kræftramte: Næsten 3.000 kroner fik Rasmus samlet ind til kræftramte børn og deres familier til Team Rynkeby Skoleløbet. Han deltog i løbet på crossmotorcykel, fordi han selv er plaget af børneleddegigt og et svækket immunforsvar. Den unge gut nægter at lade sygdommen hindre ham i at hjælpe andre.Marco 6 årHjalp sin besvimet lillesøster: En morgen var Marco tidligt ude af fjerene og ville vække sin lillesøster, men fik fornemmelsen af, at noget var galt. Lillesøster lå bevidstløs hen som følge af lavt blodsukker. Marco fik hurtigt tilkaldt hjælp. Siden har Marco haft helt styr på sin søsters symptomer, og den lille gut, der selv har haft Meningitis, ved hvor vigtigt, det er at drage omsorg om dem, der har det skidt.Isabella Skjøth Kehlet 3 årForhindre ulykker og initiativrig: Seje Isabella på tre år er på mærkerne, når ulykker er ved at opstå og initiativrig, så det er til gavn for andre. Med de egenskaber fik hun både forhindret sin lillesøster i at spise papir og hjulpet sin dårligt gående mormor. På en gåtur havde Isabella i et snup tag brækket en gren af et træ, som mormor kunne støtte sig til i stedet for en stok.
  
  